text: opden thoon, van l’Almande Iolye.
  Daer was een ghebot ghedaen
  Van Augusto Keyser ghecoren,
  Dat elck mensch sou moeten gaen
  Ter stadt daer hy was gheboren,
  Om te gheuen het tribuyt,
  Dwelck den Keyser hadde gesworen,
  Dat hy dede roepen wt
  Met trompetten ouerluyt.
  Singt altesamen wie ghy sijt,
  Looft den Heere, doet hem eere,
  Singt altsamen wie ghy sijt
  Danct den Heer ghebenedijt
  Ioseph en Maria mede
  Hebben dit ghebot vernomen,
  Sy ginghen nae Nazareth haer stede
  Daer zy tsamen zijn ghecomen,
  Sy wilden ghehoorsaem zijn
  Het ghebot des Keysers sy dede
  Dat sy allen menschen fijn
  Souden een goet exempel zijn
  Singt altsamen. etc.
  Maria gaende (tis weert gheclaecht)
  Wesende bevrucht met Kinde
  Heeft naer een herberghe ghevraecht,
  Want haeren tijt was op dinde
  Daer en was niemant voorwaer,
  Die herberghe wilde dese Maecht
  Heymelijck oft openbaer,
  
  Sy en vont gheen plaetse voor haer,
  Singt al t’samen wie ghy sijt,
  Looft den Heere, doet hem eere,
  Singt altsamen.
  Dit was Ioseph een groot cruys,
  Want hy Mariam zeer beminde,
  Hy leydense in een verlaten huys,
  Daer wert sy Moeder van haren Kinde,
  Godt almachtich bouen al
  Heere van Hemel en Aerde (tis confuys)
  Worde gheboren in eenen stal.
  Wie hoorde oyt sulck gheual.
  Singt altsamen wie ghy zijt,
  Danckt den Heere, doet hem eere,
  Singt altsamen. etc.
  Van couwe weende dat Kindeken teer
  Dden tijt die was so int saisoene,
  Het was seer cout, het vroos doen seer,
  Sy hadden oock van als van doene,
  Want helaes de Maghet reyn
  En hadde gheen ghevoederde cleeren,
  Om te decken s’Kindts ledekens cleyn,
  Die hem deden wee certeyn.
  Singt al tsamen wie ghy zijt,
  Looft den Heere etc.
  Maria viel op haer knien,
  Sy aenbadt haer Kindeken cleyne.
  Och wat vreucht moest haer gheschien
  Als sy sach die menscheyt reyne.
  Dit misterie contempleert
  Menschen wilt den Gheest insien
  V hooueerdije nv verneert,
  In schoon Kindeken iubileert,
  Singt altsamen wie ghy zijt,
  
  Looft den Heere. etc.
  Sy nam haer Kindt ghebenedijt,
  In doeckelkens heeft sijt ghewonden,
  Sy leyt int crebbeken met jolijt,
  d’Welck zy inden stal vonden,
  Die stomme Beesten deden hem eer,
  Die doen aender crebben stonden,
  Sy verwermden sijn ledekens teer
  En bekenden haren Heer.
  Singt altsamen wie ghy sijt.  Looft.
  Dinghelkens waren seer verblijt
  Bouen in s’Hemels throone,
  Sy loofden Godt ghebenedijt
  Van sijnder menscheyt schoone.
  Sy songhen peys op dat termijn
  Salder wesen opder aerden wijt
  Alle Christen Menschen fijn
  Die van goeden wille sijn,
  Singt altsamen wie ghy zijt.  Looft.
  De Herderkens die daer laghen by
  Wachtende hare Schapen,
  Doen ontspronghen met herten sy,
  So sy hadden ligghen slapen,
  Sy liepen al naer Bethleem voort,
  En zy songhen, en zy spronghen bly,
  Om taenbidden dat eewich woort
  Louende Godt met een accoort,
  Singt altsamen wie ghy zijt.  Looft.
  Verblijt al inden Heere,
  Staet op verweckt v sinnen,
  Prijst Godt en doet hem eer
  Met herten en met sinnen
  Gaet tot Bethleem eenen keer
  Inwendich inden Gheest van binnen,
  
  Doet den nieuwen Coninck eer,
  Cust dat proper Kindeken teer,
  Singt altsamen etc.
  Laet ons toch dancbaer zijn
  Van alle Godts groote gauen,
  Die ons verlost heeft wter pijn,
  Als wy al waren slauen,
  Door zijn zoete menscheyt goet
  Is den Heere by ons ghecomen fijn
  In warachtich vleesch en bloet,
  Laet ons hierop draeghen moet,
  Singt altesamen wie ghy sijt,
  Looft den Heere doet hem eere. etc.